### Beslutning

Anbefales.

### Sagsfremstilling

### Resume og sagens baggrund

Folketinget har i forbindelse med klimaplan 2020 lavet en ny affaldsbekendtgørelse. Den nye bekendtgørelse lægger op til, at alle kommuner skal indsamle de 10 affaldstyper rest, mad, papir, pap, metal, plast, mad- og drikkekarton, glas, farligt affald og tekstil ved husstanden. For Kalundborg Kommune vil det gælde pr. 1. januar 2023. Der lægges op til, at der træffes beslutning ud fra to scenarier om hvilke ordninger, der skal udrulles i kommunen.

### Indstillinger

Direktøren indstiller, at der arbejdes videre med scenarie 1.

**Behandling**

Teknik- og Miljøudvalget, Økonomiudvalget og Kommunalbestyrelsen.

**Sagsfremstilling**

Folketingets partier har den 16. juli 2020 lavet en aftale om en klimaplan for en grøn affaldssektor og cirkulær økonomi. Aftalen er udmøntet i den nye affaldsbekendtgørelse nr. 2159 af 09/12/2020. I affaldsbekendtgørelsen stilles der krav om indsamling af 10 affaldstyper ved husstanden. Affaldstyperne er rest, mad, papir, pap, plast, metal, mad- og drikkekarton, glas, tekstil og farligt affald.

Kalundborg Kommune indsamler lige nu otte af affaldstyperne ved husstanden og mangler løsninger for affaldstyperne mad- og drikkekarton og farligt affald. Det skal bemærkes, at pap og tekstil kun indsamles ved hustanden ved tilmelding via storskraldsordningen, og at glas indsamles i kuber.

Kommunernes frist for etablering af indsamlingsordningerne har været den 1. juli 2021 med mulighed for at søge dispensation fra fristen. Kalundborg Kommune har søgt og fået dispensation med frist den 1. januar 2023.

Administrationen har udarbejdet forslag til to scenarier, der beskriver, hvordan indsamlingen kan foregå. Scenarierne vil tage udgangspunkt i et fritliggende enfamiliehus, mens der bliver udarbejdet tilsvarende løsninger for etageboliger, sommerhuse og byhuse.

Retningslinjer, som har betydning for scenarie 1 og 2:

* Der er krav om, at pap skal i beholder på hjul.
* Det er ikke et krav, at farligt affald indsamles hos sommerhuse, kolonihaver og ikke brofaste øer med færre end 200 indbyggere i hele kalenderåret (fx [adresse]).
* Det er fortsat muligt at indsamle glas i kuber.
* Det er fortsat muligt at benytte genbrugspladserne som hidtil

*Scenarie 1*

* Beholder 1: rest- og madaffald i hvert sit rum
* Beholder 2: papir (inkl. karton)/papaffald i det ene rum og metal/plast/mad- og drikkekarton i det andet rum
* Amanda Mortensen: farligt affald
* Kuber: glasaffald
* Storskrald: tekstilaffald (indtil 1. april 2023)
* Poser på låg: henholdsvis batterier og småt elektronik i hver sin pose

Det vil sige, at i scenarie 1 vil der forsat kun stå to beholdere ved et fritliggende enfamiliehus. [adresse] for glas vil bestå. Se figur 1 i bilag 1.

Efter vejledning om indsamling af husholdningsaffald nr. 9926 af 14/12/2020 anbefales det for glas i kuber, at kuber så vidt muligt placeres inden for rimelig gåafstand. Det er således op til den enkelte kommune at vurdere gåafstand. Der skal stiles efter samme indsamlingseffektivitet som ved husstandsindsamling, hvilket kræver et tæt og frem for alt tilgængeligt net af kuber. Det kan betyde, at antal og placeringer af kuber i Kalundborg Kommune skal justeres og tilpasses.

Frekvens for tømning af beholderne vil blive tilpasset således, at det afspejler behovet for de enkelte affaldstyper og blandinger heraf, se figur 1 i bilag 1.

Når tømmefrekvensen justeres, vil det betyde, at indsamlingstidsrummet bliver udvidet.

Ved fællesløsninger hos eksempelvis etageboliger udvides ordningen ligeledes med en tilpasset tømmefrekvens. Det vil også gælde for de kommunale virksomheder og institutioner.

Det vil stadig være muligt at tilkøbe ekstratømning af rest/bioaffald. Såvel som, at der kan lægges en pose med batterier eller småt elektronik på låget af en beholder ved ordinær tømning.

Fordele:

* Fortsat kun to beholdere ved husstanden og den velkendte kubeordning fortsætter med få justeringer i antal og placeringer
* Få ændringer i adfærdsmønster
* Økonomisk må det antages at være billigere ikke at skulle indkøbe nye beholdere, samt drift i forhold til tømning, reparation osv.

Ulemper:

* Udfordringer ved at finde egnede steder til placering af eventuelt flere kuber
* Ringere serviceniveau ikke at kunne aflevere alle affaldstyper ved husstanden
* Større risiko for herreløst affald omkring kuberne
* En teknisk udfordring at tømme pap fra en torumsbeholder pga. et smalt rum

Administrationen anbefaler scenarie 1, da det umiddelbart vil være den økonomisk mest fordelagtige løsning.

*Scenarie 2*

* Beholder 1: rest- og madaffald i hvert sit rum
* Beholder 2: glas i det ene rum og metal/plast/mad- og drikkekarton i det andet rum
* Beholder 3: papir (inkl. karton)/papaffald i et rum
* Amanda Mortensen: farligt affald
* Storskrald: tekstilaffald (indtil 1. april 2023)
* Poser på låg: henholdsvis batterier og småt elektronik i hver sin pose

Det vil sige, at i scenarie 2 vil der komme en ekstra beholder, så der står i alt tre beholdere ved et fritliggende enfamiliehus. [adresse] for glas vil blive udfaset, og det vil i en periode være muligt også at aflevere glas i kuber. Se figur 2 i bilag 1.

Frekvens for tømning af beholderne vil blive tilpasset, således at det afspejler behovet for de enkelte affaldstyper og blandinger heraf, se figur 2 i bilag 1.

Ved fællesløsninger hos eksempelvis etageboliger udvides ordningen med flere beholdere og tilpasset tømmefrekvens. Det vil også gælde for de kommunale virksomheder og institutioner.

Få husstande primært i Kalundborg midtby har sækkeløsning i stedet for beholdere på grund af specielle adgangsforhold. Der vil være en udfordring med glas i sække herunder arbejdsmiljø. Ved disse husstande vil kuberne blive stående i området og blive tømt efter behov.

Det vil stadig være muligt at tilkøbe ekstratømning af rest/bioaffald. Såvel som, at der kan lægges en pose med batterier og småt elektronik i hver sin pose på låget af en beholder ved ordinær tømning.

Fordele:

* Borgere oplever bedre service ved at kunne aflevere flere affaldstyper herunder glas i en beholder ved husstanden
* En teknisk fordel i forhold til at have pap i et større rum i en enkeltrumsbeholder
* Mindre risiko for herreløst affald

Ulemper:

* Det vil kræve en adfærdsændring, idet der ændres på affaldssammensætningen
* Der vil komme ekstra kørsel til de enkelte husstande
* I den daglige drift at skulle administrere en tredje beholder med blandt andet modtagelse af opkald om manglende tømning osv.

*Farligt affald, scenarie 1 og 2*
 Kalundborg Kommune indgår i samarbejde med seks andre kommuner i ARGO-regi om fælles udbud af indsamling af farligt affald hos husstande. Der er lagt op til, at indsamling af farligt affald i Kalundborg Kommune sker fire gange årligt (hver 13. uge) som en tilmeldeordning for den enkelte husstand. Alle husstande får udleveret en 25 liter miljøkasse med låg. Den fyldte kasse skal stilles frem ved matrikelskel ved indkørslen på tilmeldte afhentningsdag. Husstanden får en ny tom miljøkasse udleveret.

Ved fællesløsninger hos eksempelvis etageboliger udleveres et passende antal miljøkasser, som vil blive administreret af viceværter/pedeller. Det vil også gælde for de kommunale virksomheder og institutioner.

Det vurderes, at der vil være et minimalt behov for husstandsindsamling af farligt affald hos sommerhuse og kolonihaver samt på [adresse]. I det omfang, der måtte være behov for at bortskaffe farligt affald, er det forsat muligt at benytte en genbrugsplads.

*Tekstilaffald*
 Der er en frist den 1. juli 2023 for implementering for indsamling af tekstilaffald ved husstanden. Generelt afventer kommunerne udmelding om retningslinjer for indsamling af tekstilaffald såvel som afsætningsmuligheder. I dag indsamler Kalundborg Kommune tekstilaffald via storskraldsordningen.

*Kommunikation*
 Der udarbejdes en detaljeret kommunikationsplan, som skal sikre, at alle borgere modtager en generel information med tiltag og retningslinjer i forbindelse med den nye ordning.

Til foreninger med større fællesløsninger og husstande med vanskelige adgangsforhold laves en særskilt kommunikation, der skal sikre åben dialog med henblik på at finde den bedst mulige løsning.

### Økonomiske konsekvenser

Budgettet for det valgte scenarie vil blive indarbejdet i forbindelse med budgetlægning for 2023.